गुरुग्राम पुलिस ने दिल्ली से दबोचे 2 नाइजीरियन; 6 पासबुक, 25 ATM कार्ड बरामद
हरियाणा के गुरुग्राम में एक महिला को इंस्टाग्राम पर दोस्ती की कीमत 1 करोड़ 80 लाख रुपए चुकानी पड़ी। 10 अप्रैल को इस मामले में केस दर्ज किया था। अब पुलिस ने धोखाधड़ी के इस मामले में 2 नाइजेरियन ठगों को दिल्ली से गिरफ्तार किया है।
हरियाणा के गुरुग्राम में एक महिला को इंस्टाग्राम पर दोस्ती की कीमत 1 करोड़ 80 लाख रुपए चुकानी पड़ी। 10 अप्रैल को इस मामले में केस दर्ज किया था। अब पुलिस ने धोखाधड़ी के इस मामले में 2 नाइजीरियन ठगों को दिल्ली से गिरफ्तार किया है। इनके पास से 6 बैंक चेक बुक, 16 बैंक पासबुक, 25 एटीएम कार्ड, 7 सिम कार्ड, 1 लैपटॉप, 1 स्कूटी, 7 मोबाइल फोन व नकदी बरामद की गई है। पुलिस ने कोर्ट से इनको 4 दिन के रिमांड पर लिया है।
पायलट बता फंसाया
गुरुग्राम की एक महिला ने 10 अप्रैल को पुलिस को शिकायत दी थी की दिसंबर 2022 में इंस्टाग्राम पर एक व्यक्ति से उनकी दोस्ती हुई थी। उस व्यक्ति ने अपना परिचय ब्रिटिश एयरवेज में पायलट के रूप में दिया। एक दिन उस व्यक्ति ने कहा कि उसने उसके लिए दुबई से आईफोन, ज्वेलरी तथा नकदी गिफ्ट भेजा है। 6 दिसंबर 2022 को महिला के पास एक व्यक्ति का फोन आया, जिसने अपने आपको कस्टम अधिकारी बताया।
यहां से शुरू हुई ठगी
उसको कहा कि उनके नाम से एक पार्सल आया हुआ है, जिसको लेने के लिए 35 हजार रुपए टैक्स देना होगा। महिला ने उसके कहे अनुसार रुपए ट्रांसफर कर दिए। इसके बाद पेनल्टी और चार्ज के नाम पर धोखाधड़ी से 2 लाख 95 हजार रुपए ट्रांसफर करवा लिए। महिला ने बताया कि इसके बाद यूनाइटेड नेशन एंटी टेरेरिस्ट से क्लीयरैंस के नाम पर महिला को रुपए वापस करने के नाम पर उससे धोखाधड़ी की गई।
साइबर ठगों ने महिला से 1 करोड़ 80 लाख रुपए ट्रांसफर करवा लिए। पुलिस ने अब इस मामले में कार्रवाई करते हुए 2 नाइजीरियन को दिल्ली के निहाल विहार फेस 2 से गिरफ्तार किया है। इनकी पहचान ईबुका फिलेक्सी और चुकवाका ईवरे के रूप में हुई। पूछताछ में दोनों ने बताया कि वे सोशल मीडिया पर लड़कियों को झांसे में लेकर उनका विश्वास जीत पार्सल या गिफ्ट भेजने के नाम पर ठगी करते हैं।
जींद में भी केस दर्ज
दोनों बाद में कस्टम अधिकारी बनकर या कोरियर के नाम पर अपने शिकार से लाखों की नकदी बैंक खाता में जमा करवाते थे। जांच के दौरान ज्ञात हुआ है कि आरोपी चुकवाका ईवरे पर जींद मे धोखाधड़ी का और थाना तिलक नगर दिल्ली में विदेशी अधिनियम (Foreigner Act.) के मामले दर्ज हैं।
आरोपियों के कब्जा से 6 चेक बुक, 16 पासबुक, 25 एटीएम कार्ड, 7 सिम कार्ड, 1 लैपटॉप, 1 स्कूटी, 7 मोबाइल फोन व नकदी बरामद की गई है। फिलहाल पुलिस दोनों आरोपियों को कोर्ट में पेश कर 4 दिन के रिमांड पर लेकर उनकी क्राइम कुंडली खंगालने में लगी है।